У верасні мы праводзілі вікарыя кс. Юрыя Варанко і сястру Марцэліну. Ксёндз Юрый цяпер служыць вікарыем у суседняй берасцейскай парафіі. Уся моладзь вельмі любіць яго за непаўторнае пачуццё гумару і шчыры гучны смех. Мы маем магчымасць сустракацца з кс. Юрыем: ён не забывае нас, сам заходзіць у госці і запрашае да сябе. А сястра Марцэліна цяпер служыць Богу ў невялікай вёсцы пад Лоддзю. Яе цяперашняй парафіі вельмі пашанцавала, бо яна — цудоўны чалавек, чулая, добрая, абаяльная. Упрыгожыць касцёл так вытанчана, як сястра Марцэліна, не здольны ніхто. Яна — таленавіты дызайнер і фларыст з вельмі тонкім густам.